UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om videreanvendelse af den offentlige sektors informationer OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0123 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om videreanvendelse af den offentlige sektors informationer

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringsforslag, Europa-Parlamentet stiller ved andenbehandlingen. Kommissionen fremsætter her sin udtalelse om Parlamentets 16 ændringsforslag.

2. Baggrund

Forslaget KOM(2002) 207 endelig udgave [1] - 2002/0123(COD) blev forelagt Europa-Parlamentet og Rådet den 26. juni 2002 efter den fælles beslutningsprocedure i overensstemmelse med EF-traktatens artikel 95.

[1] EFT C 227 E af 24.9.2002, s. 382.

Regionsudvalget afgav udtalelse den 21. november 2002 [2].

[2] EUT C 73 af 26.3.2003, s. 38.

Det Europæiske Økonomiske og Sociale Udvalg afgav udtalelse den 11. december 2002 2002 [3].

[3] EUT C 85 af 8.4.2003, s. 25.

Europa-Parlamentet afgav udtalelse ved førstebehandlingen den 12. februar 2003.

Efter Europa-Parlamentets udtalelse ændrede Kommissionen sit forslag i overensstemmelse med EF-traktatens artikel 250, stk. 2, og forelagde det som dokument KOM(2003) 119 endelig udgave for Europa-Parlamentet og Rådet den 17. marts 2003.

Rådet nåede til politisk enighed om en fælles holdning den 27. marts 2003. Rådet vedtog derpå formelt den fælles holdning den 26. maj 2003 [4]. Kommissionen afgav positiv udtalelse om den fælles holdning [5].

[4] EUT C 159 af 8.7.2003, s. 1.

[5] SEC(2003) 627 endelig.

3. Forslagets formål

Forslaget går ud på at indføre en minimal harmonisering af reglerne for videreanvendelse af den offentlige sektors informationer i Den Europæiske Union. Den offentlige sektors informationer (f.eks. geografiske informationer, erhvervsinformationer, trafikinformationer) er et vigtigt økonomisk aktiv. De udgør råmaterialet for nye digitale produkter og tjenesteydelser og er vigtige inddata for elektronisk handel. Informationer, som er i den offentlige sektors besiddelse, kan blive et stærkt aktiv i forbindelse med WAP.

Reglerne for videreanvendelse af disse oplysninger er meget forskellige i Unionen. Det hindrer udviklingen af grænseoverskridende merværditjenester, der benytter disse oplysninger som udgangspunkt. Europæiske rammebestemmelser for videreanvendelsen af den offentlige sektors oplysninger vil øge sikkerheden og dermed fremme investeringer i kreativitet og innovation i forbindelse med informationslevering og andre sektorer.

4. Kommissionens udtalelse om Europa-Parlamentets ændringsforslag

Den 25. september 2003 vedtog Europa-Parlamentet 16 ændringsforslag til Rådets fælles holdning til direktivet om videreanvendelse af den offentlige sektors oplysninger. Ændringsforslagene byggede på et kompromis, som Rådet og Parlamentet havde indgået. Kommissionen kan acceptere alle Europa-Parlamentets ændringsforslag i deres helhed.

Ændring 1 (titel) ordet "dokumenter" ændres til "informationer" i direktivets titel.

Ændring 2 (betragtning 6) det påpeges, at de forskellige administrative traditioner for behandling af den offentlige sektors informationer bør tages i betragtning.

Ændringsforslag 3 (betragtning 9) der henvises til borgernes rettigheder i henhold til Den Europæiske Unions charter om grundlæggende rettigheder. Skønt denne henvisning mere synes at gælde informationsadgang end videreanvendelse, kan den accepteres som led i betragtning 9.

Ændring 4 (betragtning 12) der gøres opmærksom på, at dynamiske datas økonomiske værdi afhænger af, at de står til rådighed i tide. Det er en nyttig klarlæggelse.

Ændring 5 (betragtning 13) betydningen af formater, som ikke er baseret på et bestemt software, og handicappedes særlige behov understreges.

Ændring 7 (betragtning 15) der gøres opmærksom på betydningen af gennemsigtige klagemuligheder, ikke mindst for de små og mellemstore virksomheder.

Ændring 9 (betragtning 16a, ny) det påpeges, at de offentlige myndigheder bør tage hensyn til brugernes interesser, når de ophører med at stille dokumenter til rådighed.

Ændring 10 (betragtning 20a, ny) der gøres rede for betydningen af praktiske hjælpemidler, hvormed brugerne kan anvende den offentlige sektors dokumenter på tværs af grænserne.

Ændring 11 (artikel 1, stk. 1) det fremhæves, at direktivet også drejer sig om midler til at fremme videreanvendelse i praksis. Det er sammen med ændring 10 og 19 en nyttig klarlæggelse.

Ændring 18 (artikel 7, stk. 1) det forlanges, at de offentlige myndigheder på anmodning skal angive beregningsgrundlaget for gebyrer, og at de offentlige myndigheder skal underrette personer, der ansøger om videreanvendelse af dokumenter, om klagemulighederne. Der er tale om værdifulde tilføjelser, som øger gennemsigtigheden for brugerne.

Ændring 19 (artikel 8a, ny) medlemsstaterne pålægges en forpligtelse til at sikre praktiske ordninger, som gør det lettere at søge efter dokumenter til videreanvendelse. Det er en vigtig ændring med sigte på at forbedre de praktiske midler, som gør det lettere at videreanvende den offentlige sektors dokumenter, ikke mindst på tværs af grænserne.

Ændring 20 (betragtning 14) en omformulering af henvisningen til visse offentlige myndigheders selvfinansieringsbehov og til de regnskabsprincipper og omkostningsberegningsmetoder, der gælder for de pågældende offentlige myndigheder.

Ændring 21 (betragtning 15a, ny) informationernes tilgængelighed knyttes sammen med retten til oplysninger. Denne betragtning synes mere at dreje sig om adgangen til informationer end om videreanvendelse, men er acceptabel som del af den pakke, Parlamentet og Rådet er blevet enige om.

Ændring 22 (artikel 1, stk. 3) en omformulering af den tanke, at direktivet ikke må gribe ind i de nationale ordninger for aktindsigt.

Ændring 23 (artikel 3) tanken om anvendelse til kommercielle formål genindføres i artiklen. Den første del af dette ændringsforslag er en gentagelse af den ordlyd, der blev benyttet i Kommissionens forslag. Den anden del forlanger, at dokumenterne skal være tilgængelige ad elektronisk vej, hvor det er muligt. Det er en nyttig tilføjelse, som er i overensstemmelse med informationssamfundets udvikling.

Ændring 24 (artikel 4, stk. 2) forpligtelsen lægges direkte på de offentlige myndigheder, ikke på medlemsstaterne. Det er ikke nogen materiel ændring, da forpligtelsen til at sikre overensstemmelse med reglerne under alle omstændigheder påhviler medlemsstaterne.

5. Konklusion

Under henvisning til EF-traktatens artikel 250, stk. 2, ændrer Kommissionen sit forslag som angivet i det foregående.